– Det var en katastrofe. Jeg har mistet tillit til alt og alle. 
Reidun Kleppe fortalte i tingretten hva som skjedde da hun mistet sønnen Ole.  Sønnen til Reidun Kleppe og Torkel Hofslett Thowsen døde fem dager etter fødselen på Kvinneklinikken i Bergen i januar 2022.  De krever erstatning. Mandag møtte de Helse Bergen i Hordaland tingrett.  Første rettsdag ble avsluttet med Reidun Kleppes fortelling om dette januardøgnet.  – Jeg var Oles stemme Hun var nesten 31 uker gravid og kom til KK på formiddagen fordi hun kjente lite liv.  På poliklinikk for gravide ble barnets puls undersøkt i flere timer.  Spesialist har i ettertid slått fast at pulsen var unormal og at Kleppe burde vært innlagt og undersøkt nærmere.  – Jeg var Oles stemme, men fikk ingen informasjon og ikke mulighet til å gi beskjed om at han trengte hjelp, sa Kleppe gråtkvalt.  Hun og ektemannen fikk beskjed om at en lege vurderte pulsen som normal. De to ble sendt hjem, selv om jordmødrene på poliklinikken hadde fått beskjed om at lege skulle se til henne.  – Det virket som om alt hastet. To minutter på fire var CTG koblet av. Fem over fire satt vi i taxien.  På kvelden dro Kleppe tilbake, fordi fosteret var unormalt stille. Da ble det raskt erkjent at noe var galt med barnet.  Likevel tok det tre timer før gutten var forløst med keisersnitt.  – Den kvelden var en katastrofe. Jeg har mistet tillit til alt og alle, sa hun.  Kleppe mener KK også sviktet i oppfølgingen av keisersnittet.  – Systemfeil  Søksmålet er rett mot Helse Bergen og ikke helsepersonell som var på vakt.  – Her er gjort personlige feil, men denne saken dreier seg om systemfeil, sa advokat Siren Preto i sitt innledningsforedrag.    Preto viser til at bare klinikkdirektøren og Helse Bergen-ledelsen kan gjøres ansvarlig på vegne av KK.  Preto sa at Helse Bergen skyver ansvaret over på de ansatte:  – Da er det betimelig å spørre: Hvem har ansvaret for at personalet har faglige kvalifikasjoner, for at vaktordningene er forsvarlig og at klinikken er tilstrekkelig bemannet?  Hvor mye som vil bli krevd i erstatning, vil Preto komme tilbake til i prosedyren.  Flere eksempler Preto hentet frem hendelser tilbake til 2018 der fylkeslegen har kritisert KK for sviktende helsehjelp etter dødsfall.  Preto mener at feilene som ble avdekket i disse sakene, gjentok seg da Reidun Kleppe kom på KK og var bekymret for lite liv.  – Feilene som førte til Oles død har vært kjent for ledelsen, sa hun til retten.  – Må være en direkte årsak – Spørsmålet er om klinikkdirektøren på KK har opptrådt grovt uaktsomt, sa Helse Bergens advokat, Thorgeir Hole. – Ansvaret er personlig og må være en direkte årsak til Oles død, la han til.  Hole mener det ikke er tilstrekkelig at fylkeslegen har påvist lovbrudd i flere tilsynssaker.  – Fokus for fylkeslegen er forbedring. I erstatningsretten må det foreligge et personlig ansvar, grovt uaktsomhet og årsakssammenheng.    Hole mener at svikten i Oles sak skjedde da Thowsen og Kleppe feilaktig ble sendt hjem fra poliklinikken.  – Hvilket ledelsesansvar forårsaket den hjemsendelsen, spurte Hole og la til at han flere ganger har bedt motparten konkretisere hvordan klinikkdirektøren har vært grovt uaktsom.  Holes påstand er at Helse Bergen må frifinnes.  Rettssaken som åpnet i dag er den første av tre der Helse Bergen-ledelsen er saksøkt av foreldre som har mistet barnet sitt.  Første av tre rettssaker Den neste er berammet i mai. Der møter foreldreparet Morten og Kristine Mathiesen Vange som mistet Ella i august 2021.  I august er det satt av tre dager til søksmålet fra Ita og Janis Zviedre. Zviedre hadde etter mange forsøk lyktes å bli gravid med eggdonasjon og kunstig befruktning i hjemlandet Latvia. Paret mistet ufødte Haralds i svangerskapsuke 24.  Ita Zviedre sitter på tilhørerbenken i tinghuset.  – Jeg ønsker å vise Oles foreldre respekt, sier hun.  15 år siden forrige rettssak Sivile søksmål etter sykehusbehandling skjer sjelden. – Så langt vi har funnet ut har vi vært i retten én gang i «moderne» tid, skriver Helse Bergens kommunikasjonsdirektør Erik Vigander.  Det skjedde i 2008, altså for over 15 år siden. Også den gang ble det reist erstatningskrav. Sykehuset vant saken og slapp å betale erstatning.  Søksmålet i 2018 var ikke knyttet til fødsel. Detaljer utover det kan ikke Vigander gi, skriver han, siden så mye av saken var taushetsbelagt.  Foreldrene til Nora Davis, som ble alvorlig hjerneskadet under fødselen i 2012, tok rettslige skritt mot Helse Bergen, men inngikk forlik før saken endte i retten. 
Reidun Kleppe og Torkel Hofslett Thowsen mistet sin sønn fem dager etter fødselen på Kvinneklinikken i Bergen i januar 2022. De krever nå erstatning fra Helse Bergen og møter dem i retten denne uken. Deres advokat, Siren Preto, mener saken handler om systemfeil av klinikken og at bare klinikkdirektøren og Helse Bergen-ledelsen kan holdes ansvarlig.  Dette er den første av tre rettssaker i år mot Helse Bergen fra foreldre som har mistet barnet sitt. 